Απόφαση της Επιτροπής της 5ης Νοεμβρίου 2003 για τη σύσταση της ευρωπαϊκής επιτροπής ασφαλίσεων και επαγγελματικών συντάξεων (Κείμενο που παρουσιάζει ενδιαφέρον για τον ΕΟΧ) (2004/9/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη τη συνθήκη για την ίδρυση της Ευρωπαϊκής Κοινότητας, Εκτιμώντας τα ακόλουθα: Τον Ιούνιο του 2001, η Επιτροπή εξέδωσε τις αποφάσεις 2001/527/EΚ και 2001/528/EΚ για τη σύσταση της ευρωπαϊκής επιτροπής ρυθμιστικών αρχών των αγορών κινητών αξιών και της ευρωπαϊκής επιτροπής κινητών αξιών, αντίστοιχα. Στα ψηφίσματα της 5ης Φεβρουαρίου και της 21ης Νοεμβρίου 2002, το Ευρωπαϊκό Κοινοβούλιο ενέκρινε το κανονιστικό πλαίσιο τεσσάρων επιπέδων που είχε προταθεί στην τελική έκθεση της "επιτροπής σοφών" για τη ρύθμιση των ευρωπαϊκών αγορών κινητών αξιών και ζήτησε την επέκτασή του, ως προς ορισμένες πτυχές, στον τραπεζικό και ασφαλιστικό τομέα, υπό τον όρο το Συμβούλιο να αναλάβει σαφή δέσμευση για την εξασφάλιση μιας κατάλληλης θεσμικής ισορροπίας. Στις 3 Δεκεμβρίου 2002, το Συμβούλιο κάλεσε την Επιτροπή να λάβει τα απαραίτητα μέτρα στους τομείς των τραπεζών και των ασφαλίσεων και των επαγγελματικών συντάξεων και να προβεί το ταχύτερο δυνατό στη σύσταση νέων επιτροπών με συμβουλευτικές αρμοδιότητες στους τομείς αυτούς. Με την απόφαση 91/675/EΟΚ του Συμβουλίου, της 19ης Δεκεμβρίου 1991, για τη σύσταση επιτροπής ασφαλιστικών θεμάτων θεσπίστηκε επιτροπή η οποία συμβουλεύει την Επιτροπή σχετικά με την εξέλιξη της νομοθεσίας στον ασφαλιστικό τομέα. Η Επιτροπή έχει προτείνει οδηγία για την τροποποίηση, μεταξύ άλλων, της οδηγίας 91/675/EΟΚ, της πρώτης οδηγίας 73/239/EΟΚ του Συμβουλίου, της 24ης Ιουλίου 1973, περί συντονισμού των νομοθετικών, κανονιστικών και διοικητικών διατάξεων που αφορούν την ανάληψη δραστηριότητας πρωτασφαλίσεως, εκτός της ασφαλίσεως ζωής, και την άσκηση αυτής όπως τροποποιήθηκε από την οδηγία 2002/83/EΚ του Ευρωπαϊκού Κοινοβουλίου και του Συμβουλίου, και της οδηγίας 2002/87/EΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2002, σχετικά με τη συμπληρωματική εποπτεία πιστωτικών ιδρυμάτων, ασφαλιστικών επιχειρήσεων και επιχειρήσεων επενδύσεων χρηματοπιστωτικού ομίλου ετερογενών δραστηριοτήτων και για την τροποποίηση των οδηγιών του Συμβουλίου 73/239/EΟΚ, 79/267/EΟΚ, 92/49/EΟΚ, 92/96/EΟΚ, 93/6/EΟΚ και 93/22/EΟΚ και των οδηγιών του Ευρωπαϊκού Κοινοβουλίου και του Συμβουλίου 98/78/ΕΚ και 2000/12/ΕΚ για την κατάργηση των συμβουλευτικών καθηκόντων της επιτροπής ασφαλιστικών θεμάτων. Η τροποποίηση αυτή απαιτεί την αντίστοιχη και ταυτόχρονη σύσταση νέας συμβουλευτικής ομάδας που θα συμβουλεύει την Επιτροπή όσον αφορά την εξέλιξη της κοινοτικής νομοθεσίας στον τομέα των ασφαλίσεων και των επαγγελματικών συντάξεων, η οποία θα ονομάζεται στο εξής "ευρωπαϊκή επιτροπή ασφαλίσεων και επαγγελματικών συντάξεων". Για το σκοπό αυτό, η παρούσα απόφαση θα πρέπει να τεθεί σε ισχύ την ίδια ημερομηνία με κάθε οδηγία που καταργεί τα καθαρά συμβουλευτικά καθήκοντα της επιτροπής ασφαλιστικών θεμάτων. Η ευρωπαϊκή επιτροπή ασφαλίσεων και επαγγελματικών συντάξεων πρέπει να είναι αρμόδια για την εξέταση κάθε θέματος που σχετίζεται με την εφαρμογή των κοινοτικών διατάξεων στους τομείς των ασφαλίσεων και των επαγγελματικών συντάξεων, και ιδίως για την παροχή συμβουλών στην Επιτροπή σχετικά με τις προτάσεις νέων νομοθετικών πράξεων που η Επιτροπή προτίθεται να υποβάλει στο Ευρωπαϊκό Κοινοβούλιο και το Συμβούλιο στους τομείς αυτούς. Ωστόσο, στον τομέα των επαγγελματικών συντάξεων, η ευρωπαϊκή επιτροπή ασφαλίσεων και επαγγελματικών συντάξεων δεν θα εξετάζει τις πτυχές που σχετίζονται με την εργατική και την κοινωνική νομοθεσία, όπως η οργάνωση των καθεστώτων επαγγελματικών συντάξεων, και ιδίως της υποχρεωτικής συμμετοχής σε αυτά και των αποτελεσμάτων των διαπραγματεύσεων για τις συλλογικές συμβάσεις, ΑΠΟΦΑΣΙΖΕΙ: Άρθρο 1. Συνιστάται συμβουλευτική ομάδα για τις ασφαλίσεις και τις επαγγελματικές συντάξεις στην Κοινότητα, με την ονομασία "ευρωπαϊκή επιτροπή ασφαλίσεων και επαγγελματικών συντάξεων" αναφερόμενη στο εξής ως η "επιτροπή". Άρθρο 2 1. Η επιτροπή συμβουλεύει την Επιτροπή, μετά από αίτημα της τελευταίας, σχετικά με θέματα πολιτικής που συνδέονται με τους τομείς της ασφάλισης, της αντασφάλισης και των επαγγελματικών συντάξεων, καθώς και σχετικά με προτάσεις της Επιτροπής στους τομείς αυτούς. Η επιτροπή εξετάζει κάθε θέμα που συνδέεται με την εφαρμογή των κοινοτικών διατάξεων στους τομείς της ασφάλισης, της αντασφάλισης και των επαγγελματικών συντάξεων, και ιδίως των οδηγιών σχετικά με την ασφάλιση, την αντασφάλιση και τις επαγγελματικές συντάξεις. 2. Η επιτροπή δεν εξετάζει συγκεκριμένα προβλήματα που αφορούν μεμονωμένες ασφαλιστικές ή αντασφαλιστικές επιχειρήσεις ή τους φορείς επαγγελματικών συντάξεων. 3. Η επιτροπή δεν εξετάζει τις πτυχές που σχετίζονται με την εργατική και την κοινωνική νομοθεσία, όπως η οργάνωση των καθεστώτων επαγγελματικών συντάξεων, περιλαμβανομένης της υποχρεωτικής συμμετοχής σε αυτά και των αποτελεσμάτων των διαπραγματεύσεων για τις συλλογικές συμβάσεις. Άρθρο 3 1. Η επιτροπή απαρτίζεται από αντιπροσώπους υψηλού επιπέδου των κρατών μελών. Η επιτροπή προεδρεύεται από αντιπρόσωπο της Επιτροπής. 2. Ο πρόεδρος της ευρωπαϊκής επιτροπής εποπτικών αρχών ασφαλίσεων και επαγγελματικών συντάξεων που συστάθηκε με την απόφαση 2004/6/EΚ της Επιτροπής συμμετέχει στις συνεδριάσεις της επιτροπής ως παρατηρητής. 3. Η Επιτροπή μπορεί να καλεί εμπειρογνώμονες και παρατηρητές στις συνεδριάσεις της. 4. Η γραμματεία της επιτροπής εξασφαλίζεται από την Επιτροπή. 5. Η επιτροπή θεσπίζει τον εσωτερικό κανονισμό της. Άρθρο 4. Η επιτροπή θεσπίζει τον εσωτερικό κανονισμό της. Η επιτροπή συνέρχεται σε τακτά διαστήματα και κάθε φορά που οι περιστάσεις το απαιτούν. Η Επιτροπή μπορεί να ζητήσει τη σύγκληση της επιτροπής επειγόντως, εάν κρίνει ότι είναι αναγκαίο. Άρθρο 5. Η παρούσα απόφαση τίθεται σε ισχύ την ίδια ημερομηνία με κάθε οδηγία για την τροποποίηση των καθαρά συμβουλευτικών καθηκόντων της επιτροπής ασφαλιστικών θεμάτων. Βρυξέλλες, 5 Νοεμβρίου 2003. Για την Επιτροπή. Frederik Bolkestein Μέλος της Επιτροπής. ΕΕ L 191 της 13.7.2001, σ. 43. ΕΕ L 191 της 13.7.2001, σ. 45. ΕΕ L 374 της 31.12.1991, σ. 32. ΕΕ L 228 της 16.8.1973, σ. 3. ΕΕ L 345 της 19.12.2002, σ. 1. ΕΕ L 35 της 11.2.2003, σ. 1. Βλέπε σελίδα 30 της παρούσας Επίσημης Εφημερίδας.